謹次元韵奉酬慎思學士年友
作者：李公麟
朝代：宋

paragraphs: 君家祝融水一方，平生書闈食可忘。
雲河潄潤搴瑶芳，天帝璧府讎書郎。
馳騁千載凌子長，神清骨秀顔色蒼。
書淫傳癖笑輿狂，十年此會同都堂。
上樓吟春碾旗槍，詩筒吳歈賡楚羌。
一律校文公否臧，日飽大官沆瀣糧。
朱鸞入網空南岡，賢書奏牘紛滿床。
朝出粉闈暮帝旁，駸駸天路羣龍驤。
病鴟帖帖乃汙隍，白雲隴望因俶裝。
放歌長林聲激揚，佩蘭思馨雖朋亡。
雲出鳥還聊自償，羽扇麈尾隨經囊。
龍眠乃是無何鄉，朝游不辭麋鹿行。
歸卧展圖觀驌驦，憲貧頌古時歌商。
徜徉興罷住雲房，焚柏翻經究法王。
冉冉暗度歲月光，山頭草青還葉黄。
洞明已死閒骨香，凡志未就嗟凉凉。
親顛向白每稱觴，旨甘鞭後難翱翔。
朅來竊食天中央，古人千歲空相望。
同文鎖密御史霜，得公再集評文章。
亦說種松輞口莊，使我夢蝶栩栩忙。
便欲負郭占農祥，門開儻容倚孔牆。
想挽北斗下挹漿，箜篌更對高秋張。